CELEX: 32019D1331
Language: ro
Date: 2019-08-05 00:00:00
Title: Decizia de punere în aplicare (UE) 2019/1331 a Comisiei din 5 august 2019 privind clauzele și condițiile autorizației unui produs biocid care conține ulei de mentă și citronelal, transmise de Regatul Unit în conformitate cu articolul 36 alineatul (1) din Regulamentul (UE) nr. 528/2012 al Parlamentului European și al Consiliului [notificată cu numărul C(2019) 5691] (Text cu relevanță pentru SEE.)

7.8.2019   
               
               
                  RO
               
               
                  Jurnalul Oficial al Uniunii Europene
               
               
                  L 207/37
               
            
         DECIZIA DE PUNERE ÎN APLICARE (UE) 2019/1331 A COMISIEI
         din 5 august 2019
         privind clauzele și condițiile autorizației unui produs biocid care conține ulei de mentă și citronelal, transmise de Regatul Unit în conformitate cu articolul 36 alineatul (1) din Regulamentul (UE) nr. 528/2012 al Parlamentului European și al Consiliului
         
            
               [notificată cu numărul C(2019) 5691]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 36 alineatul (3),
         întrucât:
         
                     (1)
                  
                  
                     La 24 noiembrie 2017, societatea Bird Free Ltd (denumită în continuare „solicitantul”) a prezentat autorității competente din Regatul Unit o cerere de autorizare a produsului biocid „Bird Free” în temeiul procedurii de autorizare simplificate. Produsul a fost autorizat în Regatul Unit la 5 iunie 2018. „Bird Free” este un repelent pentru păsări din tipul de produs 19 și cele două substanțe active conținute de acesta, ulei de mentă și citronelal, sunt incluse fără restricții în anexa I la Regulamentul (UE) nr. 528/2012.
                  
               
                     (2)
                  
                  
                     „Bird Free” este un gel care poate fi folosit pentru a descuraja porumbeii sălbatici de a se cuibări pe clădiri și alte structuri. În conformitate cu articolul 27 alineatul (1) din regulamentul (UE) nr. 528/2012, titularul autorizației a notificat statele membre pe teritoriul cărora intenționează să introducă produsul pe piață până la 12 iunie 2018.
                  
               
                     (3)
                  
                  
                     În conformitate cu articolul 27 alineatul (2) primul paragraf din Regulamentul (UE) nr. 528/2012, la 12 iulie 2018, Franța și Germania au transmis grupului de coordonare obiecții, indicând faptul că produsul contestat nu îndeplinește condițiile prevăzute la articolul 25 din respectivul regulament.
                  
               
                     (4)
                  
                  
                     În cadrul obiecțiilor sale, Franța consideră că „Bird Free” pare să respingă păsările prin intermediul unei aversiuni vizuale datorate emisiilor de raze UV și consideră că acest efect ar fi trebuit să fie raportat în cerere. Ea consideră, de asemenea, că este necesar un control negativ suplimentar, și anume testarea unei formulări a produsului fără substanțele active, pentru a se asigura că efectul biocidal este cauzat de substanțele active. Franța pune sub semnul întrebării eficacitatea substanțelor active din compoziția produsului „Bird Free” din cauza cantităților reduse ale acestora prezente în produs și din cauza scăderii concentrației de citronelal în timpul depozitării produsului. Prin urmare, Franța consideră că ar trebui efectuate noi teste pentru a demonstra că eficacitatea produsului „Bird Free” este rezultatul unei aversiuni olfactive cauzate de prezența substanțelor active.
                  
               
                     (5)
                  
                  
                     În cadrul obiecțiilor sale, Germania consideră că datele privind eficacitatea furnizate de solicitant nu sunt acceptabile întrucât în grupurile de control nu a fost folosit produsul biocidal fără substanțele active. Germania consideră că în absența unui astfel de control nu se poate confirma faptul că substanțele active au un efect de repelent asupra porumbeilor. Ea consideră, de asemenea, că nu este clar care tip de acțiune provoacă efectul de repelent.
                  
               
                     (6)
                  
                  
                     Secretariatul grupului de coordonare a invitat statele membre și solicitantul să prezinte observații scrise cu privire la această comunicare. Comunicarea a fost, de asemenea, discutată în cadrul reuniunii grupului de coordonare din 25 septembrie 2018 și al teleconferinței din 12 octombrie 2018.
                  
               
                     (7)
                  
                  
                     Întrucât nu s-a ajuns la un acord în cadrul grupului de coordonare, Regatul Unit a comunicat Comisiei, la 31 octombrie 2018, obiecțiile nesoluționate, în conformitate cu articolul 36 alineatul (1) din Regulamentul (UE) nr. 528/2012. Prin urmare, Regatul Unit a furnizat Comisiei o descriere detaliată a chestiunilor în legătură cu care statele membre nu au putut ajunge la un acord și motivele acestui dezacord. O copie a informării respective a fost transmisă statelor membre vizate și solicitantului.
                  
               
                     (8)
                  
                  
                     La 27 noiembrie 2018, Comisia a solicitat un aviz din partea Agenției Europene pentru Produse Chimice (denumită în continuare „agenția”) în conformitate cu articolul 36 alineatul (2) din Regulamentul (UE) nr. 528/2012 cu privire la o serie de chestiuni referitoare la obiecțiile nesoluționate.
                  
               
                     (9)
                  
                  
                     Agenția și-a adoptat avizul (2) la 1 martie 2019 după ce i-a oferit solicitantului ocazia de a prezenta observații scrise în temeiul articolului 38 alineatul (2) din Regulamentul (UE) nr. 528/2012.
                  
               
                     (10)
                  
                  
                     Potrivit agenției, produsul biocid „Bird Free” este suficient de eficace și, prin urmare, îndeplinește condițiile de acordare a unei autorizații în conformitate cu procedura de autorizare simplificată prevăzută la articolul 25 litera (d) din Regulamentul (UE) nr. 528/2012.
                  
               
                     (11)
                  
                  
                     Având în vedere avizul agenției, produsul contestat este considerat suficient de eficace, astfel cum se prevede la articolul 25 litera (d) din Regulamentul (UE) nr. 528/2012.
                  
               
                     (12)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Produsul biocid „Bird Free”, identificat prin numărul de caz BC-RG035397-31 în Registrul produselor biocide, îndeplinește condiția prevăzută la articolul 25 litera (d) din Regulamentul (UE) nr. 528/2012.
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 5 august 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 167, 27.6.2012, p. 1.
         
            (2)  Avizul ECHA din 1 martie 2019 privind o cerere în temeiul articolului 36 alineatul (2) și al articolului 38 din Regulamentul (UE) nr. 528/2012 cu privire la „Întrebări referitoare la obiecțiile nerezolvate în cursul notificării în conformitate cu articolul 27 alineatul (1) din Regulamentul privind produsele biocide cu privire la un produs biocid de tipul 19 „Bird Free” care conține ulei de mentă și citronelal utilizat pentru descurajarea porumbeilor sălbatici” (ECHA/BPC/224/2019).